- Det er den bedste følelse, jeg har haft  i lang tid. Jeg har virkelig savnet det, siger Thomas Haugaard  om at være fysisk tilbage i jobbet, som konsulent hos Ældre-og Handicapforvaltningen i Aalborg Kommune. 11 ugers hjemmearbejde var onsdag slut for mange af de offentligt ansatte i Nordjylland. Som en del af den udvidede genåbning af Danmark har den offentlige sektor i Jylland og på Fyn fået mulighed for at åbne fuldt op igen. Pænt tøj i stedet for hyggetøj Og det var næsten som første skoledag. Sådan lød det i hvert fald fra flere af de medarbejdere, der onsdag fik lov til at møde fysisk op på arbejdspladsen i Ældre og handicapforvaltning i Aalborg Kommune. - Jeg har et meget stort socialt gen, og det her med at mødes fysisk er afgørende, siger Thomas Haugaard. - Det er helt underligt at komme herop igen og skulle have pænt tøj i stedet for hyggetøj derhjemme. Det er som om, det er første skoledag, siger Anna Houlberg, konsulent, Ældre- og Handicapforvaltningen, Aalborg Kommune. Når der igen er fuld bemanding er antallet af medarbejdere 170.

Referat:
I dag kunne de offentligt ansatte i Nordjylland vende tilbage til deres arbejdspladser efter 11 ugers hjemmearbejde.